ศูนย์วิจัยป่าไม้แห่งไซเนีย

**ศูนย์วิจัยป่าไม้แห่งไซเนีย (Scienia Forester Reseach Center)** เป็นหนึ่งในหน่วยงานวิจัยหลักของมหานครไซเนีย โดยมีนโยบายในการสร้างและทดลองเกี่ยวกับผืนป่า และระบบนิเวศตามธรรมชาติเพื่อการสร้างสภาพแวดล้อมที่เหมือนกับธรรมชาติมากที่สุด รวมถึงการวิจัยเพื่อสิ่งแวดล้อมที่ยั่งยืน ภายใต้สภาวะวิกฤติแห่งระบบนิเวศครั้งที่ 2 ในช่วงไม่กี่สิบปีที่ผ่านมาของช่วงท้ายศตวรรษที่ 23 จนถึงศตวรรษที่ 24

## ความเป็นมา

ในช่วงท้ายศตวรรษที่ 23 หลังจากการลงมติอนุมัติเพื่อก่อสร้างเกาะจำลองเพื่อสถาปนาเป็นมหานครไซเนีย ทางหน่วยงานด้านสิ่งแวดล้อมต่างๆ ได้รวมตัวกันยื่นมติถึงสหพันธ์โลกเพื่อขอให้มหานครใหม่นี้ให้ความสำคัญด้านสิ่งแวดล้อม จึงจัดคณะกรรมการจัดการสิ่งแวดล้อมโดยวางแผนสร้างเป็นเมืองสีเขียว ที่เทคโนโลยีและธรรมชาติอยู่ร่วมกันได้ และในภายหลังจากสร้างเมืองเสร็จสิ้นแล้ว จึงได้มีการตั้งหน่วยงานเพื่อทำหน้าที่ดูแลด้านสิ่งแวดล้อมแยกเป็นกลุ่มเฉพาะดังนี้

* ศูนย์วิจัยป่าไม้
* แผนกพฤกษศาสตร์
* แผนกสมุทรศาสตร์
* สถาบันสิ่งแวดล้อม

## ขอบเขตและหน้าที่

ศูนย์วิจัยป่าไม้เองมีหน้าที่ในการดูแลรักษา และวิจัยพื้นที่ป่าไม้ในเขตที่สังกัด อาจทำงานร่วมกับแผนกอื่นตามเนื้อหาและขอบเขตงานนั้นๆ และมีพื้นที่ดูแลแยกเป็นเอกเทศตามแต่ละสาขาดังนี้

* กลุ่มผู้เข้าใจชีวิต (พื้นที่ดูแล : เขตป่าทดลองสี่ฤดู-กลุ่มผู้เข้าใจชีวิต/พื้นที่ครึ่งนึงของกลุ่มผู้เยียวยา)
* กลุ่มผู้ก้าวล้ำ (พื้นที่ดูแล : กลุ่มผู้เยียวยา(ครึ่งนึง)/กลุ่มผู้ก้าวล้ำ/กลุ่มผู้รอบรู้)
* กลุ่มผู้สร้างสรรค์คุณค่า (พื้นที่ดูแล : กลุ่มผู้สร้างสรรค์คุณค่า/กลุ่มผู้คาดคะเน)
* กลุ่มผู้ควบคุมสสาร (พื้นที่ดูแล : กลุ่มผู้ใช้ตรรกะ/กลุ่มผู้ควบคุมสสาร)

## ตำแหน่งของเจ้าหน้าที่

### ระดับ 1 (เด็กฝึกงาน)

เป็นระดับขั้นต้น สำหรับบุคคลทั่วไปที่ไม่ได้มีวุฒิการศึกษาเทียบเท่าปริญญาตรี หรือไม่ได้จบในสาขาวิทยาศาสตร์พื้นฐานและด้านอื่นๆ ตามข้อกำหนด เปิดรับตำแหน่งนี้สำหรับประชาชนชาวไซเนียที่มีอายุมากกว่า 14 ปีขึ้นไป

โดยเนื้องานหลักคือการทำงานทั่วไปในศูนย์วิจัย ฝึกฝนร่างกาย ลาดตระเวนป่า ตรวจสอบดูแลอุปกรณ์และสรุปรายงานแต่ละวันที่รวบรวมมาจากหุ่นยนต์

### ระดับ 2 (นักวิจัยฝึกหัด)

ระดับนี้จะได้โดยอัตโนมัติเมื่อบุคลากรระดับ 1 เข้าเรียนในมหาวิทยาลัยในสาขาที่กำหนด (วิทยาศาสตร์พื้นฐาน/วิศวกรรม\*\*/ชีววิทยาและการแพทย์\*/เคมี\*\*\*) หรือหากเป็นบุคคลภายนอกที่เข้ามาฝึกงานตามหลักสูตรของมหาวิทยาลัย จะได้ระดับนี้โดยอัตโนมัติ โดยได้รับเงินเดือนในเรทเดียวกันกับบุคลากรที่ทำงานอยู่ในระดับเดียวกัน

ขอบเขตของหน้าที่มีกว้างขึ้น นั่นคือสามารถทำงานวิจัยได้ ตามที่ได้รับมอบหมาย และลาดตระเวนป่า

> *\*ชีววิทยาและการแพทย์ เป็นสาขาในข้อบังคับหลักของทุกสาขา ในส่วนของกลุ่มผู้เข้าใจชีวิตมีเงื่อนไขเพิ่มเติมว่าต้องมีวุฒิทางด้านป่าไม้เพิ่มเติมด้วย ถึงจะสามารถไปได้มากกว่าระดับ 3*
>
>

> *\*\*วิศวกรรม เป็นสาขาที่อยู่ในข้อตกลงของกลุ่มผู้ก้าวล้ำ/ผู้สร้างสรรค์คุณค่า/ผู้ควบคุมสสาร สามารถไปถึงระดับ 5 ได้*
>
>

> *\*\*\*เคมี เป็นของกลุ่มผู้ควบคุมสสาร ผู้ที่จบสาขานี้สามารถก้าวถึงระดับ 5 ได้*
>
>

### ระดับ 3 (นักวิชาการ/ช่างเทคนิค)

เป็นระดับพื้นฐานของผู้ที่จบปริญญาตรีในสาขาที่กำหนดไว้แล้ว ขอบเขตงานกว้างขึ้นกว่าสองระดับที่ผ่านมา ขึ้นอยู่กับเขต ในบางเขตอาจจะแบ่งสายได้ตามนี้

#### นักวิชาการทั่วไป

ทำหน้าที่เป็นหัวหน้าชุดลาดตระเวน ทำรายงานเรื่องความเรียบร้อยในศูนย์วิจัย ติดต่อกับหน่วยงานอื่น วิจัยเรื่องต่างๆ ได้เองโดยสามารถนำเสนอต่อหัวหน้าและศูนย์วิจัยหลัก (หรือหน่วยงานที่ดูแลโดยตรง) เข้าเวรดูแลวนอุทยานตรวจสอบความเรียบร้อยของหุ่น

#### ช่างเทคนิค

เป็นผู้รับหน้าที่ซ่อมแซมดูแลระบบต่างๆ ตั้งแต่ระบบในศูนย์วิจัย ไปจนถึงหุ่นยนต์ อาวุธ และกล้อง CCTV สามารถวิจัยและประดิษฐ์อุปกรณ์ต่างๆ ได้ตามความเหมาะสม และวิจารณญาณของหัวหน้าระดับสูงกว่า (4 หรือ 5)

> ***ข้อมูลเพิ่มเติม** : หากในศูนย์วิจัยนั้นไม่มีบุคลากรระดับ 4 หรือ 5 อยู่เลย บุคลากรตั้งแต่ระดับ 3 ลงมาจะทำหน้าที่ในการดูแลระบบศูนย์วิจัยในฐานะ "รักษาการณ์" เท่านั้น และอำนาจระดับสูงจะตกเป็นของศูนย์วิจัยหลัก (หรือหน่วยงานที่ดูแลโดยตรง)*
>
>

### ระดับ 4 (นักวิชาการระดับกลาง/หัวหน้าวิศวกร)

ในระดับนี้ แต่ละเขตจะมีเงื่อนไขที่ค่อนข้างแตกต่างกันออกไปในการได้ตำแหน่งของระดับ 4 แต่สิ่งที่เหมือนกันอย่างหนึ่งคือต้องจบการศึกษาในระดับปริญญาโทเป็นอย่างต่ำ

* ผู้เข้าใจชีวิต : ต้องได้รับวุฒิป.โท(หรือเอก)ทางด้านป่าไม้เท่านั้น
* ผู้ก้าวล้ำ/สร้างสรรค์คุณค่า : (นักวิชาการทั่วไป) วุฒิป.โทในสาขาที่กำหนดพื้นฐาน/ (ช่างเทคนิค) วุฒิป.โทในสาขาวิศวกรรมศาสตร์
* ผู้ควบคุมสสาร : วุฒิป.โทด้านเคมี หรือสิ่งแวดล้อม (ทั้งสายวิทย์และวิศวะ)

ซึ่งแต่ละตำแหน่งจะมีหน้าที่แตกต่างกันตามนี้

#### นักวิชาการระดับกลาง

นอกจากสามารถทำงานของระดับ 3 ทั้งหมดได้แล้ว ยังสามารถอนุมัติงานวิจัยต่างๆ และขอทุนจากทางศูนย์วิจัยหลักโดยตรงได้ รวมถึงสามารถขึ้นเป็นหัวหน้าศูนย์วิจัยเองได้หากในเวลานั้น ไม่มีผู้ที่มีคุณสมบัติในการเป็นระดับ 5 อยู่ในสังกัดเลย และจะได้รับอำนาจในการควบคุมดูแลโดยตรงอีกด้วย

#### หัวหน้าวิศวกร

เป็นผู้หัวหน้าทีมช่างเทคนิคโดยตรง สามารถอนุมัติงานวิจัยต่างๆ และขอทุนจากทางศูนย์วิจัยหลักโดยตรงได้ เป็นผู้ที่จะดูแลโครงสร้างอินฟราสตรัคเจอร์ของเทคโนโลยีในป่า และพัฒนาตามความเหมาะสมโดยมีระดับ 5 เป็นผู้อนุมัติ

ซึ่งสายช่างเทคนิคจะไม่มีอำนาจในการดูแลศูนย์วิจัยโดยตรง แต่สามารถขึ้นไปแทนที่ระดับ 5 ได้ตามเงื่อนไขดังนี้

* ไม่มีบุคลากรระดับ 5 อยู่ในสังกัดเลย
* จบป.เอกทางสิ่งแวดล้อมหรือป่าไม้
* ไม่มีบุคลากรระดับ 4 ที่มีอยู่ในสาขานักวิชาการที่มีคุณสมบัติในการเป็นหัวหน้าศูนย์วิจัย

### ระดับ 5 (นักวิชาการขั้นสูง)

เมื่อขึ้นถึงระดับนี้ ทั้งหมดนั้นจะได้ตำแหน่งหัวหน้าศูนย์วิจัยป่าไม้ไปโดยอัตโนมัติ ซึ่งมีอำนาจในการอนุมัติทุกอย่างในศูนย์นี้ และมีศักดิ์เทียบเท่าหัวหน้านักวิจัยในแผนกอื่นอีกด้วย

แต่ก็มีเงื่อนไขสำหรับเหตุการณ์ที่ว่า ถ้าหากมีนักวิจัยที่ได้รับตำแหน่งระดับ 5 มากกว่า 1 คน (ซึ่งยังไม่เคยมีในไซเนียมาก่อน) จะต้องมีการประชุมเพื่อให้สมาชิกระดับล่างเป็นผู้โหวตเลือก และผู้ที่ได้แต้มโหวตมากที่สุดจะได้รับตำแหน่งนี้ไป

ซึ่งการมาถึงระดับ 5 ไม่ใช่เรื่องง่าย เพราะต้องมีคุณสมบัติตามนี้

* ผู้เข้าใจชีวิต : จบป.เอกทางด้านป่าไม้(หรือใกล้เคียงในขอบเขตเดียวกัน)เท่านั้น
* เขตอื่นๆ : ป.เอกในสาขาทางวิทยาศาสตร์ชีววิทยา/สิ่งแวดล้อม
* ผู้ควบคุมสสาร : (เพิ่ม) ป.เอกสาขาเคมี
* และนอกจากวุฒิการศึกษาแล้วต้องมีวิทยานิพนธ์ในหัวข้อที่เกี่ยวกับป่าไม้ สิ่งแวดล้อม หรืออย่างอื่นที่ใกล้เคียงกันอีกด้วย

## กฎระเบียบและนโยบายในการทำงาน

ในแต่ละเขตที่สังกัดจะมีกฎระเบียบที่แตกต่างกันตามนโยบายของแต่ละกลุ่มที่สังกัด โดยมีข้อแตกต่างกันดังนี้

### กลุ่มผู้เข้าใจชีวิต

เป็นกลุ่มที่ทำงานด้านธรรมชาติ ดังนั้นกฎระเบียบทั้งหมดจะเน้นไปทางด้านการอยู่ร่วมกับธรรมชาติและศึกษาวิจัยมากกว่า

* เจ้าหน้าที่ป่าไม้สามารถใช้อาวุธได้เฉพาะที่กำหนดไว้ภายใต้กฎของศูนย์วิจัยหลัก (ปืนพลาสมา) เท่านั้น
* มีข้อยกเว้นในกรณีทีอาวุธที่เป็นทรัพย์สินส่วนตัว แต่ต้องเป็นอาวุธที่สามารถขายให้กับพลเรือนเท่านั้น และเจ้าของอาวุธต้องรับผิดชอบในกรณีที่อาวุธนั้นทำลายทรัพย์สินและทรัพยากรของศูนย์วิจัยผู้เข้าใจชีวิต
* ไม่สามารถทำงานวิจัยที่ผิดกฎหมายหรือนอกขอบเขตหน้าที่การงานของตนเองได้ ยกเว้นในกรณีที่อนุมัติโดยดุลพินิจของหัวหน้า/รองหัวหน้าศูนย์วิจัยหลักของผู้เข้าใจชีวิต
* นักวิจัยระดับ 5 หรือหัวหน้าศูนย์วิจัยป่าไม้ต้องจบการศึกษาระดับบัณฑิตศึกษาด้านป่าไม้เท่านั้น

### กลุ่มผู้ก้าวล้ำ

ด้วยความที่เป็นกลุ่มด้านนวัตกรรม ดังนั้นจึงมีตำแหน่งช่างเทคนิคที่สังกัดศูนย์วิจัยโดยตรง และสามารถใช้อาวุธได้หลากหลายมากขึ้น เพราะเขตนี้เป็นเขตป่าธรรมชาติ และสัตว์ร้ายตามธรรมชาติที่บางครั้งก็ถูกปล่อยตามยถากรรม เนื่องจากเป็นจุดอับที่ข้อมูลแผนที่สูญหายถาวร

* ช่างเทคนิคสามารถออกแบบและสร้างอาวุธระดับกลางที่ต้องลงทะเบียนก่อนถึงจะนำมาใช้ได้ ภายใต้ข้อตกลงด้านการพัฒนายุทโธปกรณ์ขั้นต้น
* สามารถวิจัย/พัฒนานวัตกรรมที่ช่วยในการทำงานของศูนย์วิจัยป่าไม้ได้ และสามารถทำงานร่วมกับภาคเอกชนได้
* นักวิจัยระดับ 5 หรือหัวหน้าศูนย์วิจัยป่าไม้สามารถจบการศึกษาในสาขาอื่นได้ แต่ต้องมีใบประกาศณียบัตรหลักสูตรวิชาป่าไม้ขั้นกลางรับรอง หรือจบการศึกษาในด้านป่าไม้/สิ่งแวดล้อม/พฤกษศาสตร์

### กลุ่มผู้สร้างสรรค์คุณค่า

มีข้อตกลงเหมือนกับกลุ่มผู้ก้าวล้ำแบบถอดกันมา เนื่องจากสองกลุ่มนี้เน้นด้านนวัตกรรม แต่ในกลุ่มนี้มีข้อยกเว้นในการสร้างสรรค์นวัตกรรมที่สูงกว่า สามารถสร้างอาวุธระดับสูงโดยต้องได้รับการอนุมัติจากผู้อำนวยการเขต และทำงานร่วมกับภาคอุตสาหกรรมหนักได้

* ช่างเทคนิคสามารถออกแบบและสร้างอาวุธระดับสูงได้
* ทำงานร่วมกับภาคเอกชน/อุตสาหกรรมหนักได้
* เป็นกลุ่มเดียวที่ทำหน้าที่ดูแลพืชและสัตว์ในพื้นที่ทะเลทราย
* และดูแลรักษาความปลอดภัยในพื้นที่อุทยาน

### กลุ่มผู้ควบคุมสสาร

เป็นกลุ่มที่อยู่ในสภาพแวดล้อมที่ท้าทาย เนื่องจากอยู่ในเขตที่มีความเสี่ยงสูงต่อการทำลายระบบนิเวศน์เชิงรวม เนื้องานโดยรวมเน้นการทำงานวิจัยเป็นส่วนใหญ่

* เจ้าหน้าที่ป่าไม้และนักเคมีสามารถครอบครองอาวุธเป็นของตนเองได้ โดยอาวุธนั้นไม่ใช้สมบัติของศูนย์วิจัย
* สามารถทำงานร่วมกับภาคเอกชนในการทำงานที่ช่วยฟื้นฟูสภาพแวดล้อม
* สามารถร้องเรียนและแจ้งเตือนภาคอุตสาหกรรมขนาดเล็ก-กลางได้โดยตรงในกรณีที่มีการทำลายสิ่งแวดล้อม